Nestlé ontken babakos word herroepArgieffoto. Nestlé Suid-Afrika het Donderdag gewaarsku ŉ valse boodskap doen die ronde dat die maatskappy se piesangbabakos herroep word omdat dit glas in het. “Ons is bewus van die boodskap, wat meestal op WhatsApp versprei word, wat beweer die maatskappy het verbruikers versoek om ‘Banana Baby Food’-produkte, wat in 2017 verval, terug te neem winkels toe omdat dit glas kan bevat,” het Nestlé in ŉ verklaring gesê. “Ons wil verbruikers in kennis stel dit is nie waar nie. Die maatskappy het geen produkte herroep nie. Nestlé verpak ook nie babakos in glasbottles nie.” Volgens Nestlé doen die boodskap sedert 2011 die rondte nadat ŉ spesifieke produk in Frankryk as voorkomingsmaatreël herroep is. “Sedertdien bly die boodskap kop uitsteek met die handelsmerk en vervaldatum wat aangepas word.” Nestlé het gesê die veiligheid en gehalte van hul produkte is hul eerste prioriteit en verbruikers word verseker dat dit veilig is om te eet.